Munisipale bestuurder gevindMaggie Skhosana (Foto: Verskaf) Die ontvoerde munisipale bestuurder van die Nkangala-distriksmunisipaliteit in Mpumalanga en haar motorbestuurder is albei Woensdag lewend opgespoor. Maggie Skhosana en Gugu Mtsweni glo gister laatmiddag deur hul ontvoerders in die bosse naby die N14 in Diepsloot afgelaai. Mtsweni, wat met toue vasgebind was, kon daarin slaag om by die pad uit te kom om hulp te onbied. ŉ Taxibestuurder het tot hul redding gekom en die polisie in kennis gestel. Die slagoffers is onmiddellik na die Diepsloot-polisiestasie geneem en daarna hospitaal toe, en is Donderdag uiteindelik met hul families herenig. “Volgens die polisie se inligting is die twee slagoffers verlede Donderdag by die munisipaliteit se perseelhek deur verdagtes in ŉ wit sedan aangeval en ontvoer,” het Donald Mdluli, woordvoerder van die polisie in Mpumalanga, gesê. Die slagoffers se voertuig is dieselfde dag by een van die myne in Middelburg-omgewing opgespoor. Skhosana se rolstoel sowel van die slagoffers se ander besittings is in die verlate voertuig gevind. Lt.genl. Semakaleng Daphney Manamela, provinsiale kommissaris van polisie, het kort nadat die voorval aangemeld is, ŉ ondersoekspan saamgestel om te verseker dat die twee slagoffers opgespoor word. Die privaatondersoeker Mike Bolhuis het die polisie gehelp. Volgens sy ondersoekspan het die ontvoerders ŉ losprys vir die twee se vrylanting geëis. Manamela het haar dank teenoor almal uitgespreek wat bygedra het tot die ondersoek, ook vir lede van die publiek se bydrae. Die verdagtes is steeds op vrye voet.